

VLADA REPUBLIKE HRVATSKE

Zagreb, 6. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo demografije i useljeništva  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zakona o izmjenama Zakona o doplatku za djecu (predlagatelj: Klub zastupnika Mosta u Hrvatskome saboru) – davanje mišljenja Hrvatskome saboru |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Prijedlog zakona o izmjenama Zakona o doplatku za djecu (predlagatelj: Klub zastupnika Mosta u Hrvatskome saboru) – mišljenje Vlade

Veza: Pismo Hrvatskoga sabora, KLASA: 143-01/24-01/1, URBROJ: 65-24-3, od 2. srpnja 2024.

Na temelju članka 122. stavka 2. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske), Vlada Republike Hrvatske o Prijedlogu zakona o izmjenama Zakona o doplatku za djecu (predlagatelj: Klub zastupnika Mosta u Hrvatskome saboru), daje sljedeće

**M I Š L J E N J E**

Vlada Republike Hrvatske predlaže Hrvatskome saboru da ne prihvati Prijedlog zakona o izmjeni Zakona o doplatku za djecu (u daljnjem tekstu: Prijedlog zakona), koji je predsjedniku Hrvatskoga sabora podnio Klub zastupnika Mosta u Hrvatskome saboru, aktom od 1. srpnja 2024., iz sljedećih razloga:

U odnosu na predloženi Zakon o izmjenama Zakona o doplatku za djecu Vlada Republike Hrvatske ističe da isti nije moguće razmatrati u sadržajnom dijelu (odredbe Prijedloga zakona, odredbe postojećeg Zakona koje se mijenjaju te nenormativni dio Prijedloga zakona) iz razloga što nije usklađen s odredbama važećeg Zakona o doplatku za djecu („Narodne novine“, br. 94/01., 138/06., 107/07., 37/08. – Odluka Ustavnog suda Republike Hrvatske, 61/11., 112/12., 82/15., 58/18. i 156/23.) odnosno izostavljene su posljednje zakonske izmjene i dopune koje su stupile na snagu 1. ožujka 2024.

Predmetnim Prijedlogom zakona predlaže se u potpunosti promijeniti kriterije za stjecanje prava na doplatak za djecu tako da kriteriji za stjecanje prava na doplatak za djecu budu neovisni o visini dohotka članova kućanstva. Predlaže se propisati da se pravo na doplatak za djecu stječe i ostvaruje rođenjem djeteta te da korisnik prava na doplatak za djecu to pravo stječe po upisu djeteta u matičnu knjigu pod uvjetom da živi u kućanstvu s djetetom.

Također, Prijedlogom zakona predlaže se propisati iznose na koje korisnici prava na doplatak za djecu imaju pravo za prvorođeno dijete, drugorođeno dijete, trećerođeno dijete, četvrtorođeno dijete i za svako daljnje rođeno dijete. Predlaže se univerzalni doplatak za svu djecu, čime bi doplatak za djecu prestao biti socijalna mjera i postao mjera obiteljskog karaktera.

Slijedom navedenog, Vlada Republike Hrvatske ističe da je stvaranje povoljnijih ekonomskih uvjeta za obitelji prioritet Programa Vlade Republike Hrvatske za mandat 2024. - 2028. te da je u tom smislu i donesen Zakon o izmjenama i dopunama Zakona o doplatku za djecu („Narodne novine“, broj 156/23.) koji je stupio na snagu 1. ožujka 2024.

Zakonske promjene bile su usmjerene stvaranju povoljnijih financijskih uvjeta za obitelji odnosno jačanju potpore obiteljima za uzdržavanje i odgoj djece, uključujući i obitelji slabijeg imovnog stanja. Prema navedenom zakonu, izmijenjen je dohodovni cenzus (ukupni dohodak ostvaren u prethodnoj kalendarskoj godini po članu kućanstva mjesečno) kao uvjet za ostvarivanje prava na doplatak za djecu s ranijih 70 % proračunske osnovice na 140 % proračunske osnovice, a sve u cilju proširenja broja korisnika prava, kao i djece za koju se ostvaruje pravo na doplatak za djecu. Istovremeno su izmijenjeni dohodovni cenzusi temeljem kojih se utvrđuju pojedinačni iznosi doplatka za djecu te povećan broj cenzusnih grupa s ranijih tri na pet, a sve u cilju pravednije raspodjele doplatka za djecu. Pri tome su u skladu s navedenim dohodovnim razredima povećane svote doplatka za djecu za sve korisničke skupine. Također Vlada Republike Hrvatske napominje da važeći Zakon upravo kao pronatalitetnu mjeru propisuje da korisniku prava uz utvrđenu svotu doplatka za djecu pripada i dodatak u iznosu po 66,36 eura za treće i četvrto dijete. Dodatno, odredbama Zakona o inkluzivnom dodatku („Narodne novine“, broj 156/23.), definiran je prestanak važenja relevantnih odredbi Zakona o doplatku za djecu koje su se odnosile na korisnike prava za dijete s oštećenjem zdravlja i za dijete s težim ili teškim invaliditetom, a sve uzimajući u obzir da pravo na inkluzivni dodatak, između ostalih prava, objedinjava i pravo na doplatak za dijete s težim ili teškim invaliditetom i dijete s oštećenjem zdravlja.

Uvažavajući povezanost sustava obiteljskih potpora s ukupnim pronatalitetnim kretanjima i učinkom na održanje i podizanje socijalne sigurnosti obitelji s uzdržavanom djecom, ocjenjuje se potrebnim i nadalje unaprjeđivati zakonodavstvo u području doplatka za djecu. Radi postizanja toga cilja nužno je primijeniti cjeloviti pristup u kojem će se sagledati svi aspekti i razmotriti različiti modeli uređivanja sustava doplatka za djecu u odnosu na postojeće korisničke skupine, a sve kako bi mjere bile pažljivo ciljane i usklađene s drugim mjerama u području podrške obiteljima. Također Programom Vlade Republike Hrvatske za mandat 2024. - 2028. predviđeno je daljnje povećanje iznosa doplatka za djecu za sve skupine korisnika.

Isto tako, s obzirom na to da se sredstva za financiranje doplatka za djecu osiguravaju u državnom proračunu Republike Hrvatske, propisivanje univerzalnog doplatka za djecu uz istovremeno povećanje svota doplatka za djecu, trebalo bi biti praćeno s detaljnom procjenom potrebnih financijskih sredstava temeljenom na kvalitativno i kvantitativno dostatnim analizama sredstava potrebnih za provedbu istog, kao i učinaka na državni proračun Republike Hrvatske uz sagledavanje dugoročnih financijskih i društvenih kretanja, a što je u ovom Prijedlogu zakona izostalo.

Slijedom navedenoga, Vlada Republike Hrvatske predlaže Hrvatskome saboru da ne prihvati Prijedlog zakona.

Za svoje predstavnike, koji će u vezi s iznesenim mišljenjem biti nazočni na sjednicama Hrvatskoga sabora i njegovih radnih tijela, Vlada je odredila ministra demografije i useljeništva Ivana Šipića i državnu tajnicu Željku Josić, dr. med.

 PREDSJEDNIK

 mr. sc. Andrej Plenković